ANC-beleidsdokument wil Weste verder vervreem - Orania Beweging
ANC-beleidsdokument wil Weste verder vervreem
Sep 24, 2015 | Nuus | 2 comments
Die regerende ANC sal volgende maand tydens sy beleidskonferensie 'n besprekingsdokument oor buitelandse beleid oorweeg. Die inhoud van hierdie dokument het egter reeds tot omstredenheid gelei.
Opsommend word Amerika in die dokument as 'n groot sondebok uitgemaak, terwyl die ANC China as die beste voorbeeld vir hoe dinge gedoen moet word voorhou. Die geloofwaardige nuustydskrif, The Economist, het onlangs skerp kritiek teen dié soort denke binne die ANC uitgespreek.
Die ANC gaan in sy dokument verder om te sê dat Amerika agter die skerms werk om demokratiesverkose regerings in die Midde-Ooste en Afrika te probeer onttroon. Ons weet goed dat Amerika en selfs Europa nie onskuldig is in die krisisse wat tans in die Midde-Ooste heers nie. Maar wanneer jy baie afhanklik is van handel met sterk lande soos Amerika, kan jy 'n bietjie meer diskreet met jou denke omgaan. Die ANC se hardelyn-politiek volg egter deesdae eerder die rigting van konflik.
Suid-Afrika se regering staan toenemend in vyandigheid met Westerse lande, terwyl vriendskapsbande met China, Rusland, Iran, Brasilië en selfs Kuba gesmee word. Daar bestaan baie vrae oor die toekoms van die Chinese ekonomie en lande soos Australië wat baie afhanklik is van uitvoere na China begin reeds die gevolge van 'n swakker Chinese ekonomie te voel. Rusland, Iran, Brasilië, Kuba en die ander muishondlande waarmee Suid-Afrika eerder wil assosieer het almal sukkelende ekonomieë. Dit bied min vooruitsigte vir Suid-Afrikaanse produsente om na hierdie lande uit te voer.
Die Suid-Afrikaanse regering baseer toenemend sy buitelandse beleid op ideologie in plaas van gesonde verstand. Suid-Afrika het die vermoë om, sou die regering die regte stappe neem, sy uitvoere van voedsel, motors en ander produkte na Westerse lande uit te brei. Die uitvoer van grondstowwe soos steenkool en ystererts is uiters wisselvallig en dit is duidelik dat die Chinese ekonomie eerder sy fokus van konstruksie na dienste wil verskuif. Daar is dus beperkte groeigeleenthede vir uitvoere na China.
Daar is twee belangrike redes waarom ons oor die ANC se buitelandse beleid bekommerd moet wees. Eerstens is Amerika en Europa onderskeidelik Suid-Afrika se grootste en derde grootste handelsvennote. Indien die ANC aanhou om Westerse lande te vervreem sal dit in die toekoms moeiliker raak om vrylik met hierdie lande handel te dryf.
Nog 'n rede waarom ons bekommerd kan wees, gaan spesifiek oor die motiewe van lande soos China, Rusland en Brasilië. Dit wil toenemend voorkom asof hulle Afrikalande misbruik om oorskotprodukte te stort, terwyl hulle weinig bydra tot langtermyn stabiele uitvoergeleenthede vir produsente in Afrika.
Die bekendmaking van die ANC se buitelandse beleidsdokument is egter nie net sleg vir ons nie. Vir die Afrikaner beteken dit dat individue en instellings in Westerse lande meer realisties oor Suid-Afrika begin dink. Hulle besef dat die euforie van die 1990's verby is. Dit skep 'n geleentheid vir Afrikaners om hul saak in Westerse lande te gaan stel en hulle nie meer vas te loop in mense en instellings wat glo dat Suid-Afrika 'n droomdemokrasie is, waar niks verkeerd kan loop nie.
Riana Ackermann	on Oktober 3, 2015 at 9:14 vm
Ek geniet julle web-blad en ondersteun wat julle wil bereik heelhartiglik
Awie	on Oktober 6, 2015 at 10:20 vm
Ek stem saam oor nuwe SA buitelandse beleid, maar dink nie dat die Weste werklik tans na die Afrikaner se belange sal wil kyk of sal ag slaan op ons noodkreet, selfs in hierdie krisis tyd vir die Afrikaner en SA. Die nuwe SA is nou ook Afro-kommunisties eerder as 'n demokrasie.